पाएं अपने शहर की ताज़ा ख़बरें और फ्री ई-पेपरडाउनलोड करें
पेंड्री स्थित कोविड हॉस्पिटल में बेड को लेकर मारामारी हो रही थी। बेड नहीं होने का हवाला देकर गंभीर मरीजों को भी लौटा दे रहे थे। इसके चलते गरीब तबके के मरीजों की हालत और ज्यादा बिगड़ने लगी थी। लोग बेड के लिए भटक रहे थे। स्वास्थ्य विभाग से रोज जारी किए जा रहे मेडिकल बुलेटिन में तो सारे बेड को फुल बताया जा रहा था। इसके चलते लोग पैनिक हो रहे थे। बेड फुल होने की यह रिपोर्ट हैरत में डालने वाली थी, क्योंकि रोज कई मरीज डिस्चार्ज भी हो रहे हैं। भास्कर ने बेड की सही जानकारी नहीं दिए जाने के संबंध में खबर प्रकाशित की तब जाकर अस्पताल प्रबंधन की ओर से स्पष्ट किया गया कि यहां 50 से ज्यादा बेड खाली हंैं। स्वास्थ्य विभाग की ओर से शुक्रवार की रात को जारी किए गए मेडिकल बुलेटिन में माहभर के बाद स्पष्ट रिपोर्ट दी गई कि कोविड हॉस्पिटल में 248 बेड में मरीज भर्ती हैं और 52 बेड खाली हो गए हैं। यह रिपोर्ट राहत देने वाली है, क्योंकि हॉस्पिटल प्रबंधन की ओर से एक लाइन में यह कह दिया जा रहा था कि बेड नहीं है तो फिर भर्ती कैसे ले सकते हैं।
9365 एक्टिव केस: बेड फुल होने से गंभीर मरीज इलाज के लिए भटक रहे थे, रिकवरी बढ़ते ही ऐसी स्थिति बनी
बुलेटिन के अनुसार कोविड हॉस्पिटल में 240 से बढ़कर 300 बेड हो गए
बुलेटिन के अनुसार कोविड हॉस्पिटल में 240 नहीं बल्कि 300 बेड हो गए हैं। यानी की 60 बेड अतिरिक्त बढ़ा दिया गया है। इधर ब्लॉक स्तर पर बनाए गए सरकारी कोविड सेंटरों में भी बेड रिक्त बताए जा रहे हैं। अंबागढ़ चौकी सेंटर में 7 मरीज भर्ती हैं। 93 बेड खाली पड़े हुए हैं। छुईखदान में 24 मरीज हैं, 66 बेड रिक्त हैं। छुरिया में 41 बेड, डोंगरगांव में 80 बेड, खैरागढ़ में 42, मानपुर में 21, मोहला में 10, एकलव्य हॉस्टल में 40 बेड और सोमनी कोविड ट्रीटमेंट सेंटर में 12 मरीज ही भर्ती हैं और 28 बेड रिक्त हैं। शनिवार को जिले में 652 नए कोरोना पॉजिटिव मिले हैं। 396 मरीज डिस्चार्ज हुए। अब तक 427 मरीजों की मौत हो चुकी है। 9365 एक्टिव केस हैं।
यहां भी बेड रिक्त हैं
इसी तरह सामाजिक संगठनों की ओर से खोले गए कोविड केयर सेंटर भी खाली पड़े हुए हैं। बोरी, उदयाचल, प्रेस क्लब, मेयर कोविड सेंटर सहित अन्य सामाजिक संगठनों की ओर से संचालित किए जा रहे सेंटरों में बेड खाली हैं। सोमनी स्थित संस्कारधानी कोविड सेंटर में भी बेड है। सुरगी सेंटर में भी बेड रिक्त हैं। सुविधाएं जुटा रहे हैं।
मरीज भर्ती नहीं हो रहे
कोविड काल में अप्रैल माहभर बेहद खराब स्थिति रही। मरीजों की मौत, ऑक्सीजन बेड के लिए भटकाव और दवाइयों के संकट के चलते माहौल चिंताजनक हो गया था। यही वजह है कि संक्रमित होने के बाद भी ग्रामीण क्षेत्र के लोग अस्पताल या फिर कोविड सेंटर में भर्ती होने नहीं आ रहे हैं। जबकि इन दिनों सबसे ज्यादा संक्रमित ग्रामीण क्षेत्र से ही सामने आ रहे हैं।
संक्रमित लोग चौक-चौराहों पर बैठ रहे हैं
ग्रामीण क्षेत्र में संक्रमण की रफ्तार लगातार बढ़ रही है पर यहां सख्ती नहीं होने से लोग संक्रमित होने के बाद भी होम आइसोलेट नहीं हो रहे हैं। पंचायतों की ओर से मुनादी कराने के बाद ढिलाई की जा रही है। संक्रमित लोग चौक-चौराहों पर बैठ रहे हैं। यही संक्रमण की चेन बन रहे हैं। बाहर से आने वाले क्वारेंटाइन सेंटरों में भी नहीं जा रहे हैं।
जानिए, जिले में इतने लोगों तक पहुंचा संक्रमण
जिले में कोरोना वायरस ने 50185 लोगों को संक्रमित किया। राहत की बात यह है कि 40820 लोग कोरोना को मात देकर स्वस्थ हो चुके हैं। रोज 350 से 500 मरीज डिस्चार्ज किए जा रहे हैं। हालांकि मार्च और अप्रैल के बीच मृत्युदर सबसे ज्यादा अधिक रही। अब तक 427 कोरोना संक्रमितों की मौत हो चुकी है। कोविड हॉस्पिटल के नोडल अफसर अजय कोसम ने बताया कि डिस्चार्ज होने वाले मरीजों की रिपोर्ट रोज दे रहे हैं। हालात पर नजर रखे हुए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn